Ny trend: Rådyre luksusklær til minsten
- Foreldrene i barselgruppen og barnehagen snakker nesten bare om klærne til barna - «hvor har du kjøpt den?», sier Veronica Berntzen (26). VG møter tobarnsmoren og ektemannen Lars Harald (26) hjemme i Tønsberg. I klesskapet til barna Lars Kristian (4) og Alvilde (11 md.) finner du merkeklær og designerplagg. - Det er en bølge som har tatt litt av, sier tobarnsmoren. Hva mener du om å kjøpe dyre klær til barna?Si din mening her!Debatten raste etter at Drammens Tidende forrige lørdag skrev om en barnebutikk som snart var utsolgt for barneluer til 1399 kroner. Saken er delt over 11.000 ganger i sosiale medier. Til tross for mange kritiske kommentarer, forteller daglig leder i butikken Zebastian, Songul Gul, at «butikken ble rent ned» etter omtalen. - Det var helt vilt! Første kunden handlet for 13.693 kroner. Vi merker at flere kjøper de dyre plaggene bevisst, sier hun. Parajumpers-jakker til seksåringen går unna for 5000 kroner. Tenåringens favoritt er jakker fra Canadian Goose med en prislapp på opptil 11.000 kroner. Det er ikke lenger bare fiffen som kler opp barna i dyre merkeklær, ifølge trebarnsfar og psykolog Peder Kjøs. - Fordi stadig flere har råd, ser vi tydelig at dette forbruket sprer seg og blir mer vanlig. Psykologen er klar: Mange hadde trolig kjøpt de samme klærne til sine egne barn hvis de hadde muligheten. - Jeg forstår ikke hvorfor det skal være mindre legitimt å være opptatt av mote enn av fotball. Jeg syns det er billig å moralisere over andres forbruk som man selv ikke har råd til, sier han. Etterlysning: Føler du deg presset til å kjøpe dyre merkeklær til barna dine?Kontakt VGs journalister her.Dyre klesvaner kan også gå ut over barnas økonomi i fremtiden, ifølge forbrukerøkonom Silje Sandmæl. - Det økonomiske problemet oppstår gjerne når barn blir 18 år og skaffer seg kredittkort for å opprettholde foreldrenes forbruk, sier Sandmæl, som viser til at unge mellom 18 og 26 år skylder 1,1 milliarder kroner. - Derfor er det helt unødvendig av foreldrene å hausse opp presset, sier hun.Tilbake i Tønsberg viser tobarnsmoren frem datterens nye designskjørt. Hun forteller at hun kjøper merkeklær til barna fordi de holder lenger. - I billigkjedene er det dessuten nesten bare klær med symboler fra barn-TV med flammer og biler. Vi vil jo ikke vi at ungen skal se helt gal ut, sier Berntzen. Mannen Lars Harald forsvarer forbruket med at barna ofte er kledd i merker som ikke er så kjente. - Jeg mener det er mye bedre å kjøpe dyre, mindre kjente merker med god kvalitet enn mer kjente merker. Sistnevnte fører ofte til at barna blir utstillingsdukker, sier han. PS! En husholdning bruker i underkant av fem prosent av sin inntekt til klær, ifølge Virke. I 2012 var klesomsetningen 39 milliarder inklusive merverdiavgift, og rundt 14,6 prosent av dette gikk til barn fra 0 til 13 år.
Lars Kristian (4) og Alvilde (11 md.) eier lite klær fra billigkjedene. Det er ikke lenger bare fiffen som kler opp barna i dyre merkeklær.